პოეტი და ბრბო

**Procul este provani**

**პოეტის ჩანგი შთაგონებული**

**არა გულდასმულ შეხებით ჟღერდა.**

**იგი მღეროდა. . . გაოგნებული,**

**ცივი, უვიცი ხალხის კრებული**

**აზრდაბნეული უსმენა ერთად.**

**და ასე სჯიდა ბრბო უმეცარი:**

**"ნეტა რად მღერის ტკბილად ძალიან?**

**სმენას აოცებს ხმა უეცარი,**

**მაგრამ აქ ჩვენთვის რა მიზანია?**

**რას აფანტურებს - ცოდნას გვაძალებს?**

**გულს რად აღელვებს, ან რად აწვალებს,**

**ვით ჯადოსანი დაღის დამჩენი?**

**მისი ხმა ლაღი ქარის დარია,**

**მაგრამ ქარივით ნაყოფ მკვდარია**

**და ჩვენთან ნაკლებ გამოსაჩენი".**

**პ ო ე ტ ი**

**ხმა ჩაიკმინდე, უგნურო ხალხო,**

**ვარამის, ჭირის მონა ვალგახო,**

**მძაგს შენი სფოთვა და შედავება,**

**მატლი ხარ მიწის, სხივის არმქონი,**

**სარგებელს ელი - სასწორზე სწონი**

**შენ ბელვედერის უკვავ ღვთაებას.**

**შენ გამორჩენა აქაც გჭირია,**

**თუმცა ღმერთია ეს ქანდაკება,**

**შენთვის ქოთანი უფრო ძვირია,**

**საჭმლის სახარშად გამოგადება.**

**ბ რ ბ ო**

**არა, თუ შენ ხარ ზეცის რჩეული**

**ღვთის ელჩი, მიწას შემორჩვეული,**

**ხალხს მოახმარე მადლი ცხოებული,**

**გაჰკურნე გული გაცეცხლებული,**

**სულმდაბალი ვართ, შურით ძლიერი,**

**ბოროტი, ურცხვი, არმადლიერი,**

**საჭურისივით გულის მქონები,**

**მაბეზღარი და ბრიყვი მონები.**

**ჩვენ მრავალ ცოდვით ვართ უბედური**

**ცოდვა მოყვასის - გულის მწველია,**

**მოგვეცა სწავლა ჩვენ გაბედული**

**და ჩვენ მოგისმენთ უეჭველია.**

**პ ო ე ტ ი**

**შორს გამეცალეთ - რა ესაქმება**

**თქვენდამი პოეტს - მშვიდობის მთესველს.**

**გარყვნილებაში ქცეულნო ქვებად**

**ვერ გაცოცხლდებით ვერც ჩანგის ხმაზე.**

**სულს სძულხართ როგორც კუბოს ფიცარი,**

**ღვარძლის, სირეგვნის საქმე ის არი,**

**რომ თქვენ ხართ წელში გამართულები**

**შოლტით, ნაჯახით და ურდულებით.**

**მაინც მონებო, დადუმდით, კმარა! . . .**

**თქვენს ქალაქების ქუჩებში მარად**

**მტვერს ჰგვიან - შრომა მართლაც კარგია,**

**მაგრამ ქურუმეს ჯერ თავის დღეში**

**წირვა-ლოცვა არ დაუკარგავთ,**

**რომ თქვენი ცოცხი აეღოთ ხელში.**

**არა ცხოვრების ღელვით ხმობილი,**

**არც ანგარების და ომის მცველად,**

**შთაგონებისთვის ჩვენ ვართ შობილი,**

**წმინდა ხმებისთვის და სალოცველად.**

**1828**